Politiet mener, at 28-årig var begyndt at partere kvinde. Den 28-årige mand, der er sigtet for drab og usømmelig omgang med lig, nægter sig skyldig.

Drabet på en kvinde i Hadsund natten til søndag har taget en uhyggelig drejning. I grundlovsforhøret, der netop er blevet lukket for offentligheden, kom det frem, at den 28-årige mand fra lokalområdet, der er sigtet i sagen, skulle have dræbt kvinden med kniv og påbegyndt en partering af liget. Oplysningerne derudover er sparsomme, i og med at anklagemyndigheden bad retten om at fortsætte grundlovsforhøret for lukkede døre, efter sigtelsen var blevet læst op. Den anmodning efterkom retten, og dermed får offentligheden ikke yderligere oplysninger i sagen for nuværende. Den 28-årige mand, var iført sort tøj fra top til tå og sorte klipklapper på fødderne. Under den del af retsmødet, som offentligheden kunne følge med i, virkede han stille og rolig og svarede tydeligt på spørgsmål om hans navn og fødselsdato, inden han nægtede sig skyldig i sigtelserne. Den dræbte kvinde er endnu ikke identificeret med sikkerhed, og dermed er de pårørende endnu ikke underrettet.